Il-Ħadd, 25 ta' Marzu 2018: fl-10:30 a.m., Monsinjur Arċisqof mexxa ċ-ċelebrazzjoni ta' Ħadd il-Palm, bit‐tberik tal‐friegħi taż‐żebbuġ u l‐palm, u ċċelebra Quddiesa fil‐Konkatidral ta' San Ġwann, il-Belt Valletta. L-omelija tal-Arċisqof Charles J. Scicluna – Fil-Konkatidral ta' San Ġwann, il-Belt Valletta Ir-rakkont tal-passjoni skont San Mark li għadna kemm smajna, jirrepeti diversi drabi l-idea, il-kunċett u l-verb tal-konsenja: Ġuda jipprova jsib il-ħin propizju biex jagħti lil Ġesù f'idejn il-qassisin il-kbar; Pilatu, biex jogħġob lin-nies, jagħtihom lil Ġesù biex isalbuh; il-Mulej stess jikkonsenja, jerħi ruħu f'idejn il-Missier; u Ġużeppi ta' Arimatija jitlob lil Pilatu biex jagħtih il-ġisem mejjet ta' Ġesù u jroddu lill-art. F'dan kollox, f'dawn il-mumenti naraw il-konsenji li jridu n-nies: Ġuda, Pilatu, il-poplu, il-qassisin il-kbar, imma warajhom hemm ukoll il-volontà tal-Missier li jagħti lill-Ibnu. Ġesù jsejjaħ din il-volonta ta' Missieru 'il-kalċi', il-kalċi li inti tridni li nixrob, u jitolbu lill-Missier biex, jekk jista' jkun, ibiegħed minnu dan il-kalċi: "mhux li rrid jien, imma li trid int" (Mk 14, 36). F'dan il-misteru kbir ta' għotja, hemm misteru kbir ta' ħniena u mħabba. Din l-għotja, aħna se nilqugħa? Il-Mulej qed jagħti lilu nnifsu għalina, lesti nilqgħu dan id-don kbir u tremend? Arċisqof ta' Malta Il-Qari tal-Quddiesa: Evanġelju: Mk 14, 1 – 15, 47
L-għotja kbira ta' ħniena u mħabba aħna se nilqugħa? – L-Arċisqof f'Ħadd il-Palm